ธ.กรุงเทพลดดอกกู้0.125%
ธนาคารกรุงเทพ ลดอัตราดอกเบี้ยเงินกู้ลง 0.125% พร้อมออกเงินฝาก 4 เดือน ดอกเบี้ย 2.625 %
20 ก.พ. 2555

ธนาคารกรุงเทพ ลดอัตราดอกเบี้ยเงินกู้ลง 0.125% พร้อมออกเงินฝาก 4 เดือน ดอกเบี้ย 2.625 %
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ เปิดเผยว่า ธนาคารได้ประกาศปรับลดอัตราดอกเบี้ยเงินกู้ทุกประเภท โดยอัตราดอกเบี้ยสินเชื่อลูกค้ารายใหญ่ชั้นดี ประเภทเงินกู้แบบมีระยะเวลา (เอ็มแอลอาร์) ปรับจาก 7.250% เป็น 7.125% อัตราดอกเบี้ยสำหรับลูกค้ารายใหญ่ชั้นดี ประเภทเงินเบิกเกินบัญชี (เอ็มโออาร์) ปรับจาก 7.500% เป็น 7.375% และอัตราดอกเบี้ยสำหรับลูกค้ารายย่อยชั้นดี (เอ็มอาร์อาร์) ปรับจาก 8.000% เป็น 7.875% 
ด้านเงินฝาก ธนาคารได้ปรับลดดอกเบี้ยเงินฝากออมทรัพย์จาก 0.875 % ลงมาอยู่ที่ 0.75 % โดยเริ่มมีผลบังคับใช้ตั้งแต่วันที่ 21 ก.พ. 2555 เป็นต้นไป
นอกจากนี้ธนาคารได้ออกผลิตภัณฑ์บัญชีเงินฝาก ระยะเวลา 4 เดือน อัตราดอกเบี้ย 2.625% ต่อปี โดยเปิดบัญชีด้วยจำนวนเงินขั้นต่ำ 2 แสนบาทและนำฝากแต่ละยอดเงินฝากไม่ต่ำกว่า 2 แสนบาท โดยจะเริ่มเปิดรับฝากตั้งแต่วันนี้ -21 มี.ค. 2555